SELIC บวกแรง5% สูงสุดในรอบ 2 เดือน คาดเก็งฯทางเทคนิค-แผนธุรกิจครึ่งปีหลังโดดเด่น
SELIC บวกแรง5% สูงสุดในรอบ 2 เดือน คาดเก็งฯทางเทคนิค-แผนธุรกิจครึ่งปีหลังโดดเด่น โดย ณ เวลา 10.29 น. ราคาอยู่ที่ระดับ 2.14 บาท บวก 0.10 บาท หรือ 4.90% ด้วยมูลค่าซื้อขาย 5.96 ล้านบาท
7 ก.ย. 2561

ผู้สื่อข่าวรายงานว่า บริษัท ซีลิค คอร์พ จำกัด (มหาชน) หรือ SELIC ณ เวลา 10.29 น. อยู่ที่ระดับ 2.14 บาท บวก 0.10 บาท หรือ 4.90% ด้วยมูลค่าซื้อขาย 5.96 ล้านบาท ราคาหุ้นวิ่งแรง 2 วันติดและแรงสุดในรอบ 2 เดือนโดยนับตั้งแต่หุ้นขึ้นไปทดสอบระดับ 2.19 บาท เมื่อวันที่ 19 มิ.ย.61 คาดเก็งฯทางเทคนิคหลังเป็นขาลงมานานและแผนธุรกิจครึ่งปีหลังโดดเด่น

อนึ่งก่อนหน้านี้นายเอก สุวัฒนพิมพ์ ประธานเจ้าหน้าที่บริหาร SELIC เปิดเผยว่า ผลการดำเนินงานในไตรมาส 2/2561 (เม.ย.-มิ.ย.2561) มีรายได้รวมอยู่ที่ 155.94 ล้านบาท เพิ่มขึ้น 9% จากไตรมาส1/2561 และเพิ่มขึ้น 8% จากช่วงเดียวกันของปีก่อน ส่งผลให้บริษัทฯ มีรายได้ครึ่งปีแรกจำนวน 298.96 ล้านบาท
ทั้งนี้ การเพิ่มขึ้นของรายได้ เป็นผลมาจากการรุกกลุ่มอุตสาหกรรมเดิม และเจาะกลุ่มตลาดใหม่ โดยยังคงเป็นกลุ่มอุตสาหกรรมเดิมที่บริษัทฯ มีความเชี่ยวชาญ ขณะเดียวกัน บริษัทฯ ยังคงรักษาฐานลูกค้าเดิมเอาไว้ รวมถึงยังได้รับปัจจัยหนุน จากการขยายตลาดสู่ต่างประเทศ โดยในส่วนของตลาดต่างประเทศนั้น ยังคงมีความแข็งแกร่ง ช่วยสนับสนุนให้รายได้ในไตรมาส 2/2561 มีการเติบโต
“ผลการดำเนินงานครึ่งปีแรกเติบโตต่อเนื่องเมื่อเทียบกับช่วงเดียวกันของปีก่อน เป็นผลจากการทำงานของทีมขายที่ทำการบุกตลาด ทุ่มเททำงานอย่างเต็มที่ และการรุกขยายตลาดสู่อุตสาหกรรมใหม่ๆ เพื่อสร้างการเติบโตและสร้างผลตอบแทนต่อผู้ถือหุ้นอย่างดีที่สุด” นายเอก กล่าว
สำหรับแนวโน้มในช่วงหลัง บริษัทฯ และทีมผู้บริหารได้ใช้ความพยายามอย่างเต็มกำลัง และทำงานอย่างหนัก เพื่อให้ได้ผลบรรลุตามเป้าหมายที่กำหนดไว้ในส่วนของครึ่งปีหลัง 2561 โดยทีมงานมุ่งเน้นการนำผลิตภัณฑ์ และกลยุทธ์ใหม่ๆ ไปใช้เพื่อให้บรรลุเป้าหมายตามที่ได้กำหนดไว้ โดยบริษัทฯ มั่นใจว่ารายได้ปีนี้จะเติบโตตามเป้าหมายที่วางไว้